Sagunt acull l'exposició ‘Disjuntives poètiques’ de la Col·lecció d’Art Contemporani de la Generalitat Valenciana
12 de desembre 2018

​![](/media/gmwbmyd5/66_c_art-contempo_01.jpg)  
  

La sala d'exposicions Glorieta de la Fundació Bancaixa a Sagunt acull a partir d'este dimecres l'exposició ‘Disjuntives poètiques’ composta per obres de la col·lecció d’Art Contemporani de la Generalitat Valenciana.

  

Així, el director del Consorci de Museus de la Comunitat Valenciana, José Luis Pérez Pont, inaugura este dimecres l'exposició, acompanyat per l'alcalde de Sagunt, Quico Fernández, el president de la Fundació Bancaixa, Rafael Alcón, la comissària de l'exposició, Aïda Antonino i Queralt i el regidor delegat de Cultura, José Manuel Tarazona.

  

Organitzada pel Consorci de Museus de la Comunitat Valenciana en col·laboració amb l'Ajuntament de Sagunt i la Fundació Bancaixa, la mostra està composta per 11 obres dels artistes Mar Arza, Tania Blanco, Bleda i Rosa, Teresa Cebrián, Maribel Doménech, Damià Jordà, Teresa Llanceta, Xisco Mensua, Xavier Monsalvatje, Ana Teresa Ortega i Mery Sales.

  

Per la seua banda, l'alcalde de Sagunt, Quico Fernández, ha valorat molt positivament el conveni de col·laboració que l'Ajuntament va signar amb la Fundació Bancaixa la passada setmana pel qual la Fundació cedirà gratuïtament la Sala d'Exposicions Glorieta a la corporació municipal per al desenvolupament d'esta i altres dos fins a finals de 2019. “**És una sort disposar d'unes instal·lacions tan rellevants i que complementa les que ja té l'Ajuntament**”, va afirmar Fernández, que va informar que “**no és esta l'única col·laboració perquè tenim altres interessos comuns i de fet en els pròxims mesos anem a continuar signant convenis en altres punts d'interès per a la ciutat. La qualitat de la sala és el que ens porta a demanar que estes exposicions d'altres administracions es puguen celebrar en la nostra ciutat**”.

  

El director del Consorci de Museus ha explicat que “**esta col·lecció constituïx una eina per a acostar els nous llenguatges contemporanis a la ciutadania al mateix temps que es genera un patrimoni que permetrà deixar un llegat i una narració histórico-artística de la creació actual per al futur**”.

Pérez Pont ha assenyalat la importància de vertebrar el territori “**gràcies a la col·laboració amb altres entitats com en este cas entre el Consorci de Museus, Ajuntament de Sagunt i la Fundació Bancaixa, que permeten descentralitzar l'oferta cultural, garantint l'accés a la cultura de tota la ciutadania**”.

  

Per la seua banda, el president de Fundació Bancaixa, Rafael Alcón, ha destacat ‘’**l'atractiu contingut de la mostra i la importància de col·laborar amb l'Ajuntament i el Consorci en la promoció de la cultura com a via de desenvolupament de la nostra societat i, en este cas, amb l'objectiu de projectar encara més l'oferta i l'atractiu cultural de Sagunt**’’.

​![](/media/e5bnux4a/66_c_art-contempo_02.jpg)  
  

La Generalitat Valenciana va adquirir el passat any un total de 33 obres d'artistes valencians, en una primera fase d'adquisició d'obra, sense pautes generacionals ni restriccions temàtiques que reflexionen entorn de diferents qüestions de la nostra societat més propera.

  

El Consorci de Museus ha engegat una sèrie de cicles expositius compostos per algunes de les obres que formen part de la col·lecció i que estan visitant diferents poblacions de Castelló, València i Alacant.

  

Sagunt i Potries són les primeres ciutats a rebre estes exposicions per ser Capital Cultural Valenciana (CCV), un segell atorgat per la Generalitat anualment i que reconeix l'aposta realitzada per estes ciutats per la cultura, així com per la participació ciutadana.

  

La col·lecció es podrà veure en dos mostres. A més de l'exposició ‘Disjuntives poètiques’, el Centre Cívic del Port de Sagunt acollirà al gener una altra mostra composta per les sis obres d'altres sis artistes, Art al Quadrat, Ernesto Casero, Hugo Martínez-Tormo, Jesús Rivera, Agustín Serisuelo i Nelo Vinuesa.

  

Una reflexió entorn d'una possible reescriptura de la història centra l'exposició que es podrà veure des de hui i fins al pròxim 17 de febrer a Sagunt, mentre que la mostra en el Port oferirà una crítica al paisatge contemporani, una picada d'ullet al seu passat industrial i a l'estat de les coses.

  

Pérez Pont ha afegit que “**en esta col·lecció subjauen diversos discursos que remeten a la nostra contemporaneïtat, construint nous relats en cadascuna de les seues seus en diàleg amb l'espai expositiu i amb el context de la ciutat d'acolliment**”.

  

En ‘Disjuntives poètiques’ el conjunt d'obres que conformen la mostra de la sala d'exposicions Glorieta transcendixen la seua especificitat expressiva per a colpejar l'esfera social en forma de tres grans temàtiques: reescriptures de la història, redefinicions dels codis referencials i nous canals d'expressió. Un atreviment, que lluny de desequilibrar la contemporaneïtat, pretén transformar-la en cruïlla de reflexió necessària.

  

Segons la comissària de l'exposició, Aïda Antonino, “**l'exposició arranca a partir de l'obra de Bleda i Rosa i la seua idea de revisitar llocs històrics a través de la mirada contemporània i pensar en els diferents relats, trencant la dicotomia entre vencedors i vençuts, promovent una història cultural dels fets**”.

  

Des d'esta idea l'exposició va desgranant la resta de relats que definixen les obres de Tania Blanco, Mary Sales, Ana Teresa Ortega i Xisco Mensua vinculats a la memòria i a la reescriptura de la història; les peces de Xavier Montsalvatje, Teresa Cebrián i Mar Arza entorn dels nous codis del llenguatge i l'ocupació de nous canals d'expressió en les obres de Damià Jordà, Maribel Doménech i Teresa Llanceta.

![](/media/qmfdg0eb/66_c_art-contempo_03.jpg)  

​

*   [](http://www.facebook.com/sharer.php?u=https://aytosagunto.es/va/actualitat/sagunt-acull-l-exposició-disjuntives-poètiques-de-la-col-lecció-d-art-contemporani-de-la-generalitat-valenciana/ "Facebook")
*   [](http://twitter.com/share?url=https://aytosagunto.es/va/actualitat/sagunt-acull-l-exposició-disjuntives-poètiques-de-la-col-lecció-d-art-contemporani-de-la-generalitat-valenciana/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-acull-l-exposició-disjuntives-poètiques-de-la-col-lecció-d-art-contemporani-de-la-generalitat-valenciana/ "Linked In")
*   [](mailto:?body=https://aytosagunto.es/va/actualitat/sagunt-acull-l-exposició-disjuntives-poètiques-de-la-col-lecció-d-art-contemporani-de-la-generalitat-valenciana/)